Document ID: 32012D0481

DECIZIA COMISIEI
din 16 august 2012
de stabilire a criteriilor ecologice de acordare a etichetei ecologice a UE pentru hârtia tipărită
[notificată cu numărul C(2012) 5364]
(Text cu relevanță pentru SEE)
(2012/481/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 66/2010 al Parlamentului European și al Consiliului din 25 noiembrie 2009 privind eticheta UE ecologică (1), în special articolul 8 alineatul (2),
după consultarea Comitetului pentru etichetare ecologică al Uniunii Europene,
întrucât:
(1)
În temeiul Regulamentului (CE) nr. 66/2010, eticheta ecologică a UE poate fi acordată produselor cu impact redus asupra mediului pe durata întregului lor ciclu de viață.
(2)
Regulamentul (CE) nr. 66/2010 prevede stabilirea de criterii specifice de acordare a etichetei ecologice a UE, în funcție de categoriile de produse.
(3)
Deoarece produsele chimice utilizate în produsele din hârtie tipărită pot afecta caracterul reciclabil al produselor din hârtie tipărită și pot prezenta un pericol pentru mediu și pentru sănătatea umană, este oportună stabilirea unor criterii de acordare a etichetei ecologice a UE pentru categoria de produse „hârtie tipărită”.
(4)
Măsurile prevăzute de prezenta decizie sunt conforme cu avizul comitetului instituit prin articolul 16 din Regulamentul (CE) nr. 66/2010,
ADOPTĂ PREZENTA DECIZIE:
Articolul 1
(1) Categoria de produse „hârtie tipărită” cuprinde produsele din hârtie tipărită cu un conținut de hârtie, carton sau substraturi pe bază de hârtie de cel puțin 90 % din greutate, cu excepția cărților, a cataloagelor, a blocurilor de hârtie, a carnetelor sau a formularelor, care trebuie să aibă un conținut de hârtie, carton sau substraturi pe bază de hârtie de cel puțin 80 % din greutate. Se consideră că inserțiile, copertele și orice parte din hârtie tipărită a hârtiei tipărite finale fac parte din produsul din hârtie tipărită.
(2) Inserțiile prinse de produsul din hârtie tipărită (care nu sunt destinate desprinderii de acesta) trebuie să respecte cerințele din anexa la prezenta decizie. Inserțiile care nu sunt prinse de hârtia tipărită (precum foile volante și autocolantele care pot fi îndepărtate), dar care sunt vândute sau furnizate împreună cu aceasta trebuie să respecte cerințele din anexa la prezenta decizie numai dacă se intenționează plasarea pe acestea a etichetei ecologice a UE.
(3) Categoria de produse „hârtie tipărită” nu include următoarele:
(a)
șervețele din hârtie tipărită;
(b)
produse din hârtie tipărită utilizate pentru ambalare și împachetare;
(c)
dosare, plicuri, dosare cu inel.
Articolul 2
În sensul prezentei decizii, se aplică următoarele definiții:
1.
„cărți” înseamnă produse din hârtie tipărită cusute sau lipite, cu copertă tare sau moale, precum cărți școlare, cărți de ficțiune sau de non-ficțiune, caiete, caiete de exerciții, caiete cu spirală, rapoarte, calendare cu coperți, ghiduri și cărți de buzunar. „Cărțile” nu includ ziarele, broșurile, revistele, cataloagele publicate periodic și rapoartele anuale;
2.
„consumabile” înseamnă produsele chimice utilizate în cursul proceselor de tipărire, cretare sau finisare și care pot fi consumate, distruse, împrăștiate, risipite sau utilizate. Consumabilele includ produse precum cernelurile și vopselurile tipografice, tonerele, lacurile de supratipărire, lacurile, adezivii, agenții de spălare și soluțiile de umezire;
3.
„dosar” înseamnă o cutie sau o copertă pliantă pentru foi volante. Dosarele includ produse precum separatoarele cu index, mapele pentru documente, dosarele simple (square cut folders), dosarele suspendate, cutiile din carton și dosarele cu trei coperte;
4.
„solvent organic halogenat” înseamnă un solvent organic care conține cel puțin un atom de brom, clor, fluor sau iod pe moleculă;
5.
„inserție” înseamnă o pagină sau o secțiune suplimentară, tipărită separat de produsul din hârtie tipărită, care fie este plasată între paginile unui produs din hârtie tipărită și poate fi îndepărtată (inserție liberă), fie este legată de paginile unui produs din hârtie tipărită, formând astfel parte integrantă din acesta (inserție prinsă). Inserțiile includ reclamele pe mai multe pagini, carnetele, broșurile, cărțile poștale pentru răspuns sau alte materiale promoționale;
6.
„ziar” înseamnă o publicație publicată zilnic sau săptămânal, care conține știri și este tipărită pe hârtie de ziar fabricată din pastă de lemn și/sau din hârtie reciclată, cu o greutate de 40-65 g/m2;
7.
„componente din alt material decât hârtia” înseamnă toate părțile unui produs din hârtie tipărită care nu sunt alcătuite din hârtie, carton sau substraturi pe bază de hârtie;
8.
„ambalaje” înseamnă toate produsele realizate din orice materiale, de orice natură, utilizate pentru a conține, proteja, manevra, furniza și prezenta bunurile, de la materii prime la bunuri prelucrate, în parcursul de la producător la utilizator sau consumator;
9.
„produs din hârtie tipărită” înseamnă un produs rezultat în urma prelucrării unui material tipărit. Prelucrarea constă în tipărirea hârtiei. Pe lângă tipărire, prelucrarea poate include finisarea, de exemplu prin pliere, ștampilare, tăiere sau asamblare prin lipire, legare sau coasere. Produsele din hârtie tipărită includ ziarele, materialele publicitare și foile informative, jurnalele, cataloagele, cărțile, fluturașii, broșurile, blocurile de hârtie, afișele, foile volante, cărțile de vizită și etichetele;
10.
„tipărire” (sau proces de tipărire) înseamnă un proces prin care un material tipărit este prelucrat, obținându-se un produs din hârtie tipărită. Tipărirea include operațiuni de tip pregătire pentru tipar, tipărire și post-producție (post-press);
11.
„reciclare” înseamnă toate operațiunile de recuperare prin care deșeurile sunt reprocesate pentru a fi transformate în produse, materiale sau substanțe, fie pentru a-și îndeplini funcția inițială, fie pentru alte scopuri. Aceasta include reprocesarea materialelor organice, dar nu include recuperarea energiei și reprocesarea în vederea folosirii materialelor drept combustibil sau pentru operațiunile de rambleiere;
12.
„COV” (compus organic volatil) înseamnă orice compus organic, precum și fracțiunea de creozot având o presiune a vaporilor de minimum 0,01 kPa, la o temperatură de 293,15 K sau având o volatilitate corespunzătoare în condițiile speciale de utilizare;
13.
„agenți de spălare” (cunoscuți și drept agenți de curățare) înseamnă următoarele: (a) substanțe chimice lichide utilizate pentru spălarea formelor de tipar, atât separate (off-press), cât și integrate (in-press), precum și pentru spălarea preselor tipografice în scopul eliminării cernelurilor tipografice, a prafului de hârtie și a altor produse similare; (b) agenți de curățare pentru mașinile de finisat și de tipărit, precum cei destinați eliminării reziduurilor de adeziv și lac; (c) decapanți pentru cerneluri tipografice utilizați pentru spălarea cernelurilor tipografice uscate. Agenții de spălare nu includ agenții de curățare destinați curățării altor părți ale mașinilor de tipărit sau curățării altor mașini decât cele de tipărit și de finisat;
14.
„deșeuri de hârtie” înseamnă hârtie generată în cursul proceselor de tipărire și finisare, în cursul subțierii sau tăierii hârtiei sau în cursul operațiunilor inițiale din atelierul tipografic și din legătorie, care nu face parte din produsul finit din hârtie tipărită.
Articolul 3
Pentru a primi eticheta ecologică a UE în temeiul Regulamentului (CE) nr. 66/2010, un articol din hârtie tipărită trebuie să se încadreze în categoria de produse „hârtie tipărită”, definită la articolul 1 din prezenta decizie, și să îndeplinească criteriile, precum și cerințele de evaluare și de verificare aferente, stabilite în anexa la prezenta decizie.
Articolul 4
Criteriile pentru categoria de produse „hârtie tipărită”, precum și cerințele de evaluare și de verificare aferente sunt valabile timp de trei ani de la data adoptării prezentei decizii.
Articolul 5
Numărul de cod atribuit categoriei de produse „hârtie tipărită” în scopuri administrative este „028”.
Articolul 6
Prezenta decizie se adresează statelor membre.
Adoptată la Bruxelles, 16 august 2012.

Labels: 3
1
20